钦定古今图书集成/方舆汇编/职方典/第1289卷 > 郴州建置沿革考 州志
## 钦定古今图书集成/方舆汇编/职方典/第1289卷 > 郴州建置沿革考 州志

本州

唐、虞、夏、商、周俱荆州域。《禹贡》荆及衡阳为荆州。春秋、战国属楚。秦山南郡。《史记》：项羽徙义帝于长沙之郴县，故又为长沙郡。汉高祖五年，分长沙南郡为桂阳郡。领县十一：郴、临、武便、耒阳、南平、阳山、桂阳、含洭、曲江、阴山、浈阳。按便即永兴始此。东汉建武中，徙治耒阳。今县西犹有故城，寻还郴。顺帝永和元年，分郴县地置汉宁县，即今兴宁始此。三国吴蜀分荆州，以湘水为界，桂阳以东属吴。孙皓甘露元年，分桂阳郡南境曲江、桂阳、含洭、浈阳地，置始兴郡，即今韶州府。晋武帝太康元年，杜预平吴，得桂阳，仍置为郡。领县六，治郴。统耒阳、临武、南平便晋宁。按晋宁即兴宁，惠帝永熙元年，分桂阳、武昌、安成三郡为江州，即今九江府。怀帝永嘉二年，分桂阳等九郡置湘州，即今长沙府。东晋穆帝升平二年，以义阳流民在南郡者，立义阳郡，以江州五郡俱属桂阳郡，析郴县地置汝城县，即今桂阳县始此。前宋仍为桂阳郡，废便。领县六：郴、耒阳、南平、临武、汝城、晋宁。齐仍桂阳郡。高帝建元二年，废晋宁。领县五：郴、临武、南平、耒阳、汝城，梁同。陈武帝永定三年，析桂阳郡汝城地置卢阳郡，复便县。隋文帝开皇九年平陈，废卢阳郡为县，仍为桂阳郡，治郴，统临武、卢阳，省南平，隶荆州刺史如汉、晋废便入郴；炀帝大业初，改耒阳为阴，属衡州。十二年，废桂阳郡，改东衡州为郴州，领临武、郴、卢阳三县。大业末，萧铣称帝于荆州，改元鸣凤，据有郴州，复称桂阳郡，析郴南界为义章，即今宜章始此。唐高祖武德五年，改桂阳为郴州，领县六：郴、临武、平阳、义章、卢阳。晋宁武德七年，复为桂阳郡。太宗贞观元年，以桂阳郡属江南道。睿宗景云二年，以桂“阳郡隶潭州都督，寻罢。开元二十二年，以桂阳分隶江南西道采访使，属江西。天宝初，复为桂阳郡。肃宗乾元元年，改桂阳为郴州，治平阳”，今桂阳州统临武、郴、义章、高平、义章，分立资兴即兴宁、义昌即旧卢阳、蓝山，凡八县。《后梁》无考。后唐同光三年，改义昌为郴义。后晋改郴州为敦州。天福初，改郴县为敦化。自梁至晋，为马氏所据。《五代史》：“刘晟伪乾和九年，遣内史潘崇彻败李景兵于义章，遂取郴州。”后汉乾祐初，复为郴州。南汉改敦化为郴县。后周同。宋太祖乾德初，攻南汉郴州，克之，即桂阳州置荆湖南北二路安抚司，郴州军，属湖南道。太平兴国初，避太宗讳，改“义章”为“宜章”，改“郴义”为桂“阳县。熙宁六年，太守李士燮建议改便为永兴。嘉定四年，割桂阳之宜城、零陵二乡为桂东，始此。”按旧志称“绍兴二年隶湖南道，统郴、桂阳、宜章、永兴、资兴、桂东六县。”查桂东建自宁宗。旧志称高宗绍兴，遂有桂东县，恐误。绍定中，改资兴为兴宁。元至元十三年，立郴州安抚司；十四年，置录事司，拨在“城两厢人户立之。十五年，改安抚司为郴州路总管府，隶湖南道宣抚司。明洪武初，改置郴州府，九年改为直隶州，裁附郭郴阳县，添临武、蓝山、平阳三县。十三年升平阳为桂阳州，仍以临蓝属之，隶衡府。郴止统县五，隶湖广布政司，并隶上湖南道。”按唐肃宗改桂阳为郴州，治平阳，即今桂阳州也。宋攻南汉郴州，克之，亦在桂阳州。而宋郡守王橚疏亦称“分平阳置蓝。”则平阳系郴州附郭之县，未识何时方改归郴县。查《衡州府志》，“洪武初改路为府，附平阳。后革桂阳府，升平阳县为桂阳州，领县二，隶衡州府。”而郴州旧志亦载裁桂阳府。则岂郴州与桂阳各为一府耶？抑郴州原以平阳为首邑，至改直隶州而始归郴耶？姑阙疑，以待参稽。正统十四年，建巡抚于各省，隶湖广抚院。又以郴阳界居岭表，地近猺獞，兼听南赣巡抚节制。天启初，建偏沅巡抚，又受辖焉。

皇清顺治四年入版图，名号悉仍旧。康熙四年，命偏

院，开镇长沙。甲辰，又设湖南布、按二司：粮、驿、盐

道辖七府二州，郴其一也。

永兴县

汉便县在今县治东南隅，隶桂阳郡。前宋省“便” 入郴。陈复便县。隋省“便” 入郴。唐开元三十年，刺史赵珵奏析郴县北四乡置安陵县。天宝元年，改安陵为高亭县，去便五十里，今巡司地。宋熙宁六年，太守李士燮议废高亭，迁于今县治为永兴。元、明俱隶郴。

皇清仍之。

宜章县

隋萧铣据郴州，析郴南界为义章县，治在永福乡下村，以县有大章、小章二水，故名。唐武德七年，废义章，武德八年复。长寿元年，分义章置高平县。开元二十三年，废高平，徙义章于高平废县，今县治是也。肃宗乾元元年，改桂阳郡为郴州，治平阳，宜章隶焉。宋太平兴国元年，改义章为宜章，以避太宗讳故也。元明因之。

皇清亦因之。

兴宁县

汉顺帝永和元年，分郴县地置汉宁县。三国吴改汉宁为阳安。晋武帝改阳安为晋宁。陈省晋宁入郴县。隋复改晋宁置晋兴县。唐贞观八年，废晋兴。咸亨三年，复置资兴县。后五代废资兴为泰县。宋嘉定元年，复割郴之程水、资兴二乡，仍置资兴县。旧治在一都凤凰山前，今梵安寺即其故址。绍定中，改资兴为兴宁县，徙治管子濠，即今县治。元、明因之。

皇清顺治四年，入《版图》，仍旧名。

桂阳县

东晋析郴县地，置汝城县，旧址在县之西五里。陈武帝永定三年，析桂阳郡地，置卢阳郡，即汝城。隋文帝开皇九年，并卢阳地，仍为桂阳郡，置卢阳县，隶荆州刺史。大业元年，隶桂阳郡。十二年，废桂阳郡，改隶郴州。唐太宗贞观元年，改卢阳为义昌县。后唐庄宗同灮三年，改义昌为郴义县。宋太平兴国元年，改郴义为桂阳县，即今县治。按郴旧志载大业初改卢阳为桂阳，属连州；唐天宝元年改桂阳为义昌，属桂阳郡。查《桂阳县志》无此二事，惟称明学士解缙《寿江记》云：“邓立仁，其先衡州人，元末为卢阳尉，因家焉，故隶广东。明初即卢阳置桂阳县，遂属郴州。” 夫缙明初人也，见闻自确，不知元时之复改卢阳隶粤东，系何年月？岂郴《旧志》误载为大业、天宝耶？或两改粤东，而《县志》略之耶？夫事属元、明，尚不能详，况远在隋、唐间，而可妄为臆断乎？附记于此。

桂东县

宋宁宗嘉定四年，路帅曹彦约虑峒贼出没，割桂阳县之宜城、零陵二乡为桂东，县治始此。按《史记》称项羽尊楚怀王孙心为义帝，徙都郴，郴之得名始此。汉以后，或称郡，或称县。至隋唐始称州。而宋、元及明又为军、为路、为府焉。自洪武改直隶州，迄今未易。余观他郡属邑多自外附，惟郴属则一本所传，永始、便宜始义章，宁始汉宁，桂阳始汝城，桂东又分自桂阳，俱系郴县地，而缕析之。譬之木焉，郴其干而五属其枝也；如水焉，郴其源而五属其委也。后之莅斯土者，知五县悉由郴出，当如父之于子，爱惜调护焉可也；为五县者，知自郴而分，当如四体之于心腹，维持环卫焉可也。故临蓝阴始虽属郴，卒迁徙靡定，惟五县则始终不移。呜呼，先王画疆分野之际，不可谓无深意存焉矣。